Վիսայան

Վիսայան (, , ), ոչ մեծ ծով Ֆիլիպիններում՝ հյուսիսում՝ Մասբատե, արևելքում և հարավ-արևելքում՝ Լեյթե, հարավում՝ Սեբու և Նեգրոս և արևմուտքում՝ Պանայ կղզիների միջև։ Պատկանում է Խաղաղ օվկիանոսին։ Կանիգաո նեղուցով միանում է Կամոտես ծովին, ինչպես նաև Սիբույանգ, Սամար, Մինդանաո և Սուլու ծովերին։

Աշխարհագրություն և ջրագրություն 
 
Ծովը գտնվում է 11° և 12° լայնությունում ու 123° և 124° երկարությունում։ Ծովի մակերեսը, ըստ տարբեր աղբյուրների, 5184-ից մինչև 10 հազար կմ² է։ Սակավաջուր է․ ըստ աղբյուրներից մեկի՝ մակերեսի մեծ մասում խորությունը մինչև 40 մ է, ըստ մյուսների՝ մինչև 50 մ, 38 մ միջին խորությամբ։ Կան մոտ 6-10 մ խորությամբ ծանծաղուտներ։ Մաքսիմում խորությունը 150 մ է։ Մակերեսի ջերմաստիճանը տատանվում է 2-ից մինչև 30°C-ը։ Մակերևութային ջրերի աղիությունը տատանվում է 33,2-34,3 ‰-ի սահմաններում։ Քլորոֆիլ a-ի կոնցենտրացիան տատանվում է 0,001-0,67 մգ/մլ միջակայքում։

Այն ողողում է կղզիների ափերը, որոնք գտնվում են Ֆիլիպինների չորս նահանգներում՝ Իլոիլո, Արևմտյան Նեգրոս, Սեբու և Մասբատե։ Ընդհանուր առմամբ ծովին սահմանակից են 22 մունիցիպալ կազմավորումներ։ Արևմուտքում միավորվում է Սուլու ծովի հետ։ Հարավչինական ծովից ջրի ներհոսք է ստանում Մինդորո նեղուցով և հյուսիս-արևմուտքում գտնվող Իսլա Վերդե անցումով։ Հարավում Մինդանաո ծովին է միանում Բոհոլ, Տանյոն և Կանիգաո նեղուցներով։ Խաղաղ օվկիանոսի ջրերը ներքին ավազաններ են մտնում արևելքում գտնվող Սան Բերնարդինո նեղուցով։

Ծովի հատակը ձևավորվել է հնագույն ժայթքած և փոխակերպված ապարներով։

Տնտեսական օգտագործում 
 
Վիսայան ծովը միշտ համարվել է Ֆիլիպինների երեք ամենամեծ ձկնորսական տարածքներից մեկը։ Տարածքում ձկնորսության ամբողջ արտադրանքի շուրջ 66 %-ը արդյունահանվում է առևտրային հիմունքներով։ 1992 թվականին որսացվել է մոտ 165 հազար տոննա ձուկ, բայց արդեն 1995 թվականին ձկնորսության ծավալը նվազել է մինչև 120 հազար տոննա։ 2003 և 2007 թվականներին կատարված ուսումնասիրությունները ցույց են տվել փոքր պելագիկ ձկնատեսակների թվի աճ, ընդհանուր ձկնորսության մեջ կաղամարի, թանաքաձկան, մեդուզայի և խեցգետնի մասնաբաժնի աճ, ինչպես նաև գիշատիչների որսման նվազում։

Ծովում հետախուզական հորատումներ են անցկացրել նավթագազային պաշարները գնահատելու համար։

Ծանոթագրություններ

Գրականություն 

 
 

Ֆիլիպինների ծովեր
Խաղաղ օվկիանոսի ծովեր